《寒火》
明代·朱之蕃

腾空烈焰挟灰飞，望里荧煌煖气微。禅性定馀传指灭，客心燃后御风归。

烹来石髓凉侵齿，著尽霓裳冷切闱。入火化人元不爇，徒劳炙手借炎威。

作者简介：山东茌平人，著籍金陵，字元介，号兰嵎。万历二十三年状元。官至吏部侍郎，出使朝鲜，尽却其赠贿。工书画。朝鲜人来乞书，以貂皮人参为酬。之蕃斥以买法书、名画、古器，收藏遂甲于南都，有《奉使稿》。